
	Republika Hrvatska
	

	Visoki prekršajni sud Republike Hrvatske
	

	Zagreb
	
    Broj: Ppž-7406/2026





U    I M E   R E P U B L I K E   H R V A T S K E

P R E S U D A

	Visoki prekršajni sud Republike Hrvatske, u vijeću sastavljenom od sudaca Karmen Novak-Hrgović kao predsjednice vijeća te Nediljka Bobana i Nade Horvatović kao članova vijeća, uz sudjelovanje više sudske savjetnice Mirne Prišlin kao zapisničarke, u prekršajnom postupku protiv okrivljene Dijane Begonja, zbog prekršaja iz čl. 236. st.7. Zakona o sigurnosti prometa na cestama (Narodne novine broj 67/2008, 48/2010, 74/2011, 80/2013, 158/2013, 92/2014, 64/2015, 108/2017, 70/2019, 42/2020, 85/2022,114/2022), odlučujući o žalbi ovlaštenog tužitelja Ministarstva unutarnjih poslova Republike Hrvatske, Policijske uprave šibensko-kninske, PP Šibenik s ispostavom Primošten protiv rješenja i presude Općinskog suda u Šibeniku, poslovni broj Pp-1146/2026-3 od 13. rujna  2024., na sjednici vijeća održanoj 11. kolovoza 2026.

p r e s u d i o    j e

 Odbija se žalba ovlaštenog tužitelja kao neosnovana i potvrđuje se pobijana presuda.

Obrazloženje

1. Uvodno citiranom prvostupanjskom presudom Općinskog suda u Šibeniku okrivljena Dijana Begonja  oslobođena je optužbe da bi počinila prekršaj iz čl. 236. st.1., Zakona o sigurnosti prometa na cestama, te je odlučeno kako troškovi prekršajnog postupka padaju na teret proračunskih sredstava. 

2.	Protiv prvostupanjske presude ovlašteni tužitelj je pravodobno, podnio žalbu zbog  pogrešno i nepotpuno utvrđenog činjeničnog stanja.

2.1.	Žalitelj predlaže da se žalba prihvati.

3.	 Žalba nije osnovana.

4.	Rješavajući predmet te ispitujući prvostupanjsku presudu sukladno odredbe članka 202. stavka 1. Prekršajnog zakona (NN 107/07., 39/13., 157/13., 110/15., 70/17. i 118/18.) po službenoj dužnosti, vijeće Visokog prekršajnog suda Republike Hrvatske je utvrdilo da pobijanom presudom nisu počinjene bitne povrede odredba prekršajnog postupka iz članka 195. stavka 1. točaka 6., 7., 9. i 10. tog Zakona, da nisu povrijeđene odredbe materijalnog prekršajnog prava na štetu okrivljenika te da u predmetu nije nastupila zastara prekršajnog progona.

5. Činjeničnim opisom prekršaja iz pobijanog obaveznog prekršajnog naloga okrivljenoj je stavljeno na teret da je 7. studenog 2025. u 22,40 sati u Šibeniku, Ulica Ante Starčevića kućni broj 6, upravljala vozilom M1 marke Renault registarske oznake ŠI 678 HT, za vrijeme dok je na vozilu bilo neispravno lijevo kratko svijetlo, odnosno na navedenom vozilu utvrđena je tehnička neispravnost (veći nedostatak) 
	
6. Članak 236. st.1.propisuje da vozila u prometu na cesti moraju udovoljavati propisanim uvjetima glede dimenzija, najveće dopuštene mase, osovinskog opterećenja i zaštite okoliša te imati ispravne propisane uređaje i opremu. Čl. 236. st. 7. propisuje izricanje novčane kazne u iznosu od 130,00 do 260,00 eura kaznit će se za prekršaj vozač ako postupi suprotno odredbi stavka 1. ovoga članka, a nedostaci utvrđeni tijekom tehničkog pregleda vozila, posebnim propisom, kategorizirani su kao veći.
	
7. U činjeničnom opisu prekršaja iz pobijanog obaveznog prekršajnog naloga nedostaje bitno obilježje prekršaja, odnosno naziv provedbenog propisa, dakle u konkretnom slučaju radi se o prekršaju blanketne naravi jer se prekršajna odgovornost veže uz povredu blanketne norme (propisa) koja u svom sadržaju dopunjuje biće prekršajnog djela to je zakonski opis djela ostao manjkav pa u nedostatku odlučnih činjenica koje čine biće prekršaja inkriminirano djelo nije po propisu prekršaj.
	
8. Kako u činjeničnom opisu prekršaja nije precizirano i opisano o kakvom se nedostatku radi u konkretnom slučaju, djelo prekršaja koje je okrivljenim stavljeno na teret na način opisan u pobijanom obaveznom prekršajnom nalogu ne sadrži bitna obilježja prekršaja iz citirane odredbe, pa stoga sud, postupajući po službenoj dužnosti u smislu čl. 161. točka 6. Prekršajnog zakona, okrivljene oslobodio od optužbe kako je to valjano obrazložio prvostupanjski sud.

 9.       Slijedom navedenog, odlučeno je kao u izreci ove presude.	


Zagreb, 11. kolovoza 2026.

Zapisničarka:                                                                    Predsjednica vijeća:  

Mirna Prišlin, v.r.            	   		                         Karmen Novak-Hrgović, v.r.

	Presuda se dostavlja Općinskom sudu u Šibeniku  u 4 ovjerena prijepisa: za spis, okrivljenika, ovlaštenom tužitelju

[bookmark: _GoBack]                                                                 Za točnost otpravka – ovlašteni službenik
 Upraviteljica zajedničke sudske pisarnice

                     Edita Vrkljan

